
ABSTRACT
Dreptul resurselor minerale şi sistemele legale care guvernează explorarea şi exploatarea sunt în centrul studiilor de specialitate actuale. Cerinţele legate de dreptul resurselor minerale presupun accesul la terenul respectiv, ceea ce înseamnă că accesul la teren este un aspect crucial al problemei. Importanţa stabilirii proprietăţii iniţiale este legată de consecinţele juridice ale acesteia, respectiv metodele de acces la drepturile asupra resurselor minerale

Unul dintre cele mai importante obiective ale legislaţiei miniere din ultima perioadă a fost de a furniza un cadru de reglementare pentru iniţiativele private în explorarea şi exploatarea mineralelor. În condiţiile creşterii competiţiei internaţionale şi a nivelului investiţiilor realizate de către companii miniere internaţionale, multe state şi-au reformat legislaţia mineră şi a introdus numeroase căi de atragere a investitorilor internaţionali. 

Dreptul activelor minerale este guvernat de către o legislaţie specifică în cele mai multe state. În funcţie de proprietate sau de dreptul de eliminare şi control, există trei sisteme fundamentale de reglementare: sistemul proprietăţii asupra terenului; sistemul de concesionare; claim system - cerere de extragere a mineralelor de pe un teren public.

Activităţile miniere trebuie şi sunt din ce în ce mai mult puse în legătură cu cerinţele de protejare a mediului, ceea ce se realizează în colaborare cu autorităţile responsabile pentru mediu.
* Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor.

CADRUL GENERAL. ANALIZĂ COMPARATIVĂ
Ca şi categorie generală, resursele minerale includ metale (aur, cupru şi fier), minerale ne-metalice şi roci minerale (calcare, sare etc.). Pot fi incluse, de asemenea, în această categorie generală petrolul, gazele naturale, cărbunele, pietrişul, turba.
Dreptul resurselor minerale şi sistemele legale care guvernează explorarea şi exploatarea sunt în centrul studiilor de specialitate actuale. Cerinţele legate de dreptul resurselor minerale presupun accesul la terenul respectiv, ceea ce înseamnă că accesul la teren este un aspect crucial al problemei. 
În statele vorbitoare de limbă germană, legislaţia minieră îşi are originile în codurile civile medievale. Începând din secolul al XII-lea, regii germani au cerut dreptul asupra argintului sau asupra altor metale, obţinând dreptul de preemţiune în faţa lorzilor locali. Dar în Evul mediu târziu, dreptul minelor - Bergregal -  a fost transferat de la regi la conducătorii locali. Iniţial transmise în formă orală, legile minelor au fost cuprinse în decrete şi reglementări, după secolul al XIX-lea. 
Baza legislaţiei miniere a Germaniei este acoperită de art. 74, par. 1, din Legea fundamentală, iar centrul legal standard este constituit de Legea federală a minelor (Bundesberggesetz). În Austria, baza legală este similară cu cea a Germaniei. Legislaţia primară, începând cu 1 ianuarie 1999, este constituită de Legea resurselor minerale (Mineralrohstoffgesetz -  MinroG). În Elveţia, legislaţia minieră este o problemă  regională, reglementată prin legislaţia cantonală. În Lichtenstein, legislaţia minieră se referă la doar câteva minerale ((minereuri metalice, combustibili fosili şi materiale conexe cum ar fi grafit, antracit, piatră, cărbune, lignit, ardezie, cărbune, asfalt, bitum şi uleiuri minerale, sulf, sare şi izvoare sărate) şi este guvernată de către Legea proprietăţii.  

În legislaţia anglo-saxonă, spre deosebire de cea a ţărilor vorbitoare de limbă germană, mai cu seamă în Marea Britanie şi statele din Commonwealth, principiul activităţii miniere desfăşurată de către proprietar prevalează; singura deţinătoare a rezervelor de aur şi argint este Coroana. În situaţii excepţionale (de exemplu când proprietatea asupra terenului este divizată) dreptul de exploatarea a resurselor minerale poate fi acordat unor terţi, proprietarul terenului fiind compensat. Companiile miniere plătesc proprietarului o chirie sau redevenţă. Depturile pentru exploatarea de suprafaţă sau de adâncime pot fi acordate separat. 

În statele francofone, în Franţa sau Belgia, Codul civil este baza pentru legislaţia minieră.
În multe dintre statele deţinătoare de resurse minerale, condiţiile pentru desfăşurarea operiaţiunilor specifice se află sub semnul incertitudinii, datorită, de exemplu, cerinţelor nativilor de pe respectivul teritoriu sau drepturilor conexe dreptului minelor. Odată cu extinderea problemelor legate de mediu, extracţia mineralelor este tot mai mult supusă unor condiţionări, fiind reglementată prin prevederi din legile referitoare la protecţia mediului, ape şi păduri; multe dintre aceste prevederi sunt prohibitive, ceea ce are efecte asupra activităţilor legate de resursele minerale. 
Unul dintre cele mai importante obiective ale legislaţiei miniere din ultima perioadă a fost de a furniza un cadru de reglementare pentru iniţiativele private în explorarea şi exploatarea mineralelor. În condiţiile creşterii competiţiei internaţionale şi a nivelului investiţiilor realizate de către companii miniere internaţionale, multe state şi-au reformat legislaţia mineră şi a introdus numeroase căi de atragere a investitorilor internaţionali. 
Multe state europene nu au un plan naţional pentru resursele minerale; aceste aspecte sunt reglementate la nivel regional sau local. Excepţiile sunt Grecia, Lituania, Olanda, Danemarca şi Marea Britanie. În Grecia există Cadrul naţional pentru planificare şi dezvoltare durabilă (2008), care acoperă resursele minerale în funcţie de proprietăţile şi utilizarea acestora. Documentul stabileşte cadrul general pentru dezvoltarea resurselor minerale la nivel naţional. Aceeaşi situaţie este întâlnită şi în Lituania, unde Planul general, realizat în concordanţă cu legislaţia referitoare la planurile teritoriale stabileşte cadrul general pentru dezvoltarea resurselor naturale. În Olanda există un Plan spaţial naţional care se referă la toate resursele naturale de interes strategic naţional. Statele care au un cadru regional sau federal puternic se bazează pe planurile naţionale, aşa cum este exemplul Danemarcei. 
Dreptul activelor minerale este guvernat de către o legislaţie specifică în multe state. În funcţie de proprietate sau de dreptul de eliminare şi control, există trei sisteme fundamentale de reglementare: sistemul proprietăţii asupra terenului; sistemul de concesionare; claim system - cerere de extragere a mineralelor de pe un teren public.
În sistemul de proprietate asupra terenului, dreptul de utilizare şi exploatare a mineralelor se exercită în respectul dreptului de proprietate. În celelalte două sisteme, statul garantează sau conferă dreptul asupra resurselor minerale sau dreptul  acesta este „luat” prin ocupare de către cel ce a descoperit resursa respectivă. 
Principiul de bază în sistemul de proprietate asupra terenului este acela conform căruia orice resursă minerală aparţine proprietarului terenului pe care depozitul respectiv a fost descoperit. Sistemul derivă din dreptul roman. Acest sistem se aplică astăzi şi unor minerale ne-metalice sau materialelor de bază pentru construcţii (piatră, nisip, pietriş). 
În Suedia, de exemplu, mineralele care nu sunt specificate în Legea minelor, constituie ceea ce se numeşte „mineralele proprietarului” (calcar, nisip, pietriş). În Irlanda, mineralele „nereglementate”, neacoperite de nici o reglemetnare sepecifică (piatră, nisip, pietriş) aparţin proprietarului terenului. În Germania, Legea federală a minerlor distinge „resursele minerale ale proprietarului” dintr-o listă de „minerale libere”
.
În cadrul sistemului de concesionare, dreptul de a explora şi exploata depozitele de minerale este conferit în urma unei evaluări efectuată de către o autoritate naţională. Sistemul îşi are rădăcinile în hotărârile luate în timpul Revoluţiei franceze, potrivit cărora toate minele trebuie să fie la dispoziţia naţiunii, în sensul că nu pot fi exploatate fără acordul acesteia
.  Sistemul de concesiune are în centru ideea potrivit căreia statul sau naţiunea au dreptul de a dispune de resursele minerale; statul are puterea discreţionară de decizie asupra persoanei/persoanelor care primesc dreptul de concesiune. Gradul de imparţialitate variază funcţie de sistem. Franţa, Belgia şi Portugalia constituie exemple „clasice” de state în care sistemul de concesiune a influenţat legislaţia referitoare la dreptul mineralelor.  
Cea de a treia alternativă, claim system, înseamnă că oricine descoperă un depozit de minerale poate, cu respectarea reglementărilor în vigoare, să solicite dreptul unic de exploatare. Sistemul este originar din Germania, în legile minelor din secolele 15 şi 16.  În cadrul acestui sistem se pot distinge două teorii diferite: cea regaliană şi cea res-nullius. Potrivit teoriei regaliene, prevalentă pe parcursul perioadei medievale, statul garanta dreptul asupra mineralelor celui ce le cerea. Potrivit teoriei res-nullius, mineralele nu aparţinea nimănui, până în momentul descoperirii, deci se poate vorbi aici despre un drept de ocupaţie
. Acest sistem are ca principal scop stimularea prospecţiunilor şi exploatării depozitelor minerale, fiindu-i asociat un grad mai redus de considerente discreţionare, cum este în cazul celui de al doilea sistem. Dreptul asupra mineralelor este garantat celui ce le-a descoperit primul (primul venit, primul servit!); acesta are drept de preemţiune. Sistemul este comun pentru SUA, Canada, Noua Zeelandă sau Australia. 
Diferenţele între sistemul de concesiune şi claim system nu sunt atât de pregnante în practică. Sistemul concesiunii există pentru a stabili un control mai pregnant al societăţii faţă de claym sistem
.  Există şi posibilitatea unui sistem mixt, cum este cazul Suediei, unde Legea minelor are la bază sistemul concesiunii, dar este combinat cu puternice elemente din celălalt sistem. 
Tradiţiile istorice, politica economică, consideraţiile de natură legală pot influenţa alegerea sistemului care să guverneze legislaţia privitoare la resursele minerale
. 

Chestiunea fundamentală în înţelegerea problematicii exploatării resurselor naturale este eliminarea oricăror confuzii în ceea ce priveşte sistemele de proprietate/concesiune. În situaţia în care statul este propietarul resurselor minerale, acesta poate închiria drepturile de minerit sau poate alege sistemul de concesionare sau claim system. 
Proprietatea asupra dreptului de extracţie a anumitor minerale variază de la ţară la ţară; o distincţie clară este făcută între acele minerale care sunt considerate a fi de importanţă strategică/naţională, prin urmare dreptul de exploatarea sau de a dispune de acest drept este al statului sau naţiunii,  şi alte minerale asupra cărora drepturile le are un proprietar. O distincţie legală trebuie, de asemenea, făcută între drepturile asupra solului şi cele asupra subsolului, statul deţinând, de obicei dreptul de proprietate sau control al subsolului. În ceea ce priveşte proprietarul privat, nu există proceduri clar stabilite pentru a obţine dreptul asupra resurselor, acestea făcându-se prin acorduri private. În opoziţie, în condiţiile în care statul este proprietar sau controlează drepturile asupra resurselor minerale, în cele mai multe state există proceduri foarte clar stabilite, cele mai multe prin legislaţia specifică, sau dar şi prin acorduri miniere. 

În Suedia şi Finlanda statul are o influenţă decisivă în ceea ce priveşte introducerea anumitor resurse minerale în lege, indiferent de forma de proprietate asupra terenului minier respectiv. În Finlanda sunt acoperite mai multe minerale decât în Suedia. 

Legislaţia minieră este transpusă în practică de către autorităţile administrative. Gradul de explorare şi exploatare al resurselor minerale variază  în funcţie de regimul administrativ, dar şi în funcţie de  diferitele tradiţii. 

Activităţile miniere trebuie şi sunt din ce în ce mai mult puse în legătură cu cerinţele de protejare a mediului, ceea ce se realizează în colaborare cu autorităţile responsabile pentru mediu. În Suedia, spre exemplu, unde sistemul administrativ este puternic descentralizat, Inspectoratul pentru mine (Bergsstaten) este autoritatea în domeniu; inspectorul şef este cel care are în sarcină rezolvarea oricăror diferende  care se pot ivi între proprietarii terenurilor şi companiile miniere. Deciziile luate în baza Legii minelor pot fi atacate la instanţele competente (fastighetsdomstolen sau allmän förvaltningsdomstol). 

În faza de exploatare timpurie, nu sunt acordate drepturi exclusive.

În Suedia nu se practică acordarea de drepturi exclusive pentru activităţile de prospectare timpurie. Dreptul de prospectare este un drept comun, ceea ce a fost recent garantat prin constituţie şi poate fi descris ca dreptul fiecărui individ de a obţine, în anumite condiţii, dreptul de acces la suprafeţele de pământ şi apă ale altora în scopul de a  aduna anumite produse naturale/hrană. Un permis de explorare este impus în situaţia în care prospecţiunea înalcă drepturile proprietarului terenului respectiv. În Finlanda se aplică, de asemenea, dreptul de acces public, privit ca un drept comun, ceea ce înseamnă că oricine poate efectua, pe un teren care nu îi este în proprietate prospecţiunile şi măsurătorile geologice şi geofizice necesare unei eventuale viitoare extrageri de minerale. Înainte, însă, de prelevarea probelor trebuie luat avizul autorităţii administrative locale (registerbyrån, magistratet). În ariile în care accesul public este explicit prohibit (grădini, terenurile bisericilor, concesiuni), activităţile de prospectare se desfăşoară cu condiţia obţinerii aprobării din partea autorităţilor locale
. 

În faza de explorare sau prospecţiune sunt necesare aprobări pentru studiile detaliate, pentru realizarea de şanţuri şi alte lucrări asemănătoare. Aceste drepturi sunt sigure şi exclusive datorită costurilor ridicate ale investiţiilor şi riscurilor de eşec şi asigurate prin licenţele de prospectare, de explorare, de explorare şi prospectare.

O licenţă de prospectare se acordă pentru prospectarea mineralelor la scară relativ mică. O licenţă de explorare permite explorarea unei suprafeţe extinse de teren, ceea este definit în legile minelor. Procesul de obţinere a dreptului de explorare a resurselor minerale se obţine la cerere individuală de către un aplicant şi cu un garant. Orice persoană care are vârsta şi capacitatea legală poate aplica pentru dreptul de explorare a resurselor minerale. Un există restricţii pentru cetăţenii străini, chiar dacă unele formalităţi trebuie îndeplinite. O linie politică  comună a legislaţiei miniere este de a acorda posibilitatea diferiţilor actori, persoane private sau companii miniere, întreprinderii unor activităţi de explorare minieră. În situaţia în care, pentru aceeaşi suprafaţă de teren sunt intersaţi mai mulţi actori, tradiţiile miniere impun aplicarea principiului “primul venit, primul servit”, sistem ce poate fi indentificat în toate statele. 

Toată legislaţia minieră conţine restricţii clasice care se impun drepturilor de explorare, respectiv obţinerea permisiunii din partea autorităţilor, proprietarilor de teren sau altor deţinători ai terenurilor. Problematica este mai complicată în cazul ariilor protejate. Dacă terenul este de maximă importanţă publică poate fi exclus de la acordarea unei astfel de licenţe. Ariile protejate sunt reglementate prin legislaţia specifică de mediu, cu care legislaţia minelor trebuie pusă în acord. 

Majoritatea statelor, cu excepţia Suediei, impun limitări ale suprafeţei maxime pe care poate fi acordată concesiunea sau dreptul de explorare, ceea ce se menţionează în lege, ca şi durata de timp pe care se acordă o licenţă. 

Bref, importanţa stabilirii proprietăţii iniţiale este legată de consecinţele juridice ale acesteia, respectiv metodele de acces la drepturile asupra resurselor minerale
. 
PROBLEMATICA RESURSELOR MINERALE LA NIVEL EUROPEAN

Mineralele au o importanţă fundamentală pentru dezvoltarea şi funcţionarea societăţii. Uniunea Europeană, mare consumatoare de minerale este, prin urmare, dependentă de mineralele metalifere. În anul 2008, Comisia Europeană a propus o strategie pentru materiile prime bazată pe trei piloni: accesul egal la materiile prime pe piaţa mondială, promovarea procurării sustenabile a materiilor prime din surse europene (pe baza stabilirii unui cadru legal corespunzător) şi reducerea, la nivelul UE, a consumului materiilor prime de bază
.

 Comisia a publicat o foaie de parcurs pentru politica de eficientizare a folosirii resurselor, făcând un pas important în implementarea unui obiectiv esențial al Strategiei 2020 a Uniunii Europene. Documentul identifică sectoarele care consumă cele mai multe resurse, aducând în prim-plan un nou model de dezvoltare, bazat de reciclare și pe o proiectare mai eficientă a produselor. 
Ideea reducerii dependenței de importurile de materii prime mai apare și în Strategia 2020 a UE și în Inițiativa europeană pentru materii prime din 2008 (Raw Materials Initiative, Iniţiativa pentru materii prime – IMP)

IMP se bazează pe trei piloni: asigurarea unor condiții de concurență echitabile privind accesul la resursele din țările terțe; încurajarea aprovizionării durabile cu materii prime din surse europene, precum și creșterea eficienței resurselor și promovarea reciclării. 

Comisia a identificat 14 materii prime esențiale la nivelul UE și a dezvoltat o abordare metodologică transparentă, inovatoare și pragmatică pentru definirea „esențialității„ materiilor prime.

Materiile prime esențiale sunt cele care prezintă un risc deosebit de ridicat al unei penurii de aprovizionare în următorii 10 ani și care sunt deosebit de importante în lanțul valoric. 

La nivel comunitar, au fost lansate o serie de acțiuni în cadrul celui de al 10-lea FED, în principal în temeiul principiului bunei guvernanțe („consolidarea statelor”). De asemenea, au fost finanțate proiecte prin Fondul UE-Africa pentru infrastructură, cu ajutorul împrumuturilor din partea BEI acordate unor proiecte miniere sau al celui de Al șaptelea program-cadru pentru cercetare și dezvoltare pentru desfășurarea unor studii geologice. 

UE a luat măsuri pentru îmbunătățirea bazei sale de cunoștințe privind depozitele actuale și viitoare de numeroase materii prime importante, precum și pentru stimularea industriei extractive în vederea furnizării de produse noi destinate industriei manufacturiere, în contextul celui de Al șaptelea program-cadru pentru cercetare și dezvoltare. Proiectul ProMine, lansat în 2009, cu un buget de 17 milioane EUR, va permite dezvoltarea primei baze de date paneuropene prin satelit privind resursele minerale și a unui sistem de modelare informatică 4D care va contribui la evaluarea valorii resurselor minerale europene. 
Au fost finanțate proiecte privind dezvoltarea unor tehnologii subterane avansate pentru un minerit inteligent, proiecte privind substituția materiilor prime esențiale, cum ar fi pământurile rare și metalele din grupa platinei, precum și proiecte privind coordonarea activităților din statele membre în domeniul manipulării industriale a materiilor prime prin intermediul ERA-NET. 
S-a acordat sprijin dezvoltării conceptului de „biorafinare”, care va contribui la dezvoltarea unor produse noi, cu o valoare adăugată ridicată; platformele tehnologice europene privind resursele minerale durabile și tehnologia sectorului forestier reprezintă instrumente importante pentru stimularea unor noi eforturi de cercetare în domeniul materiilor prime.

La 2 februarie 2011 Comisia a adoptat o nouă strategie, bazată pe Comunicare din 2008, care are ca scop implementarea unui set de măsuri destinate securizării şi eficientizării accesului la materiile prime pentru statele Uniunii Europene
. 
AUSTRIA

Baza legislaţiei miniere este constituită de Legea federală a minelor (Mineralrohstoffgesetz  - MinroG), care a intrat în vigoare la 1 ianuarie 1999; legea a fost amendată la sfârşitul anului 2011. 

Legea minelor se aplică activităţilor de explorare, producţie şi procesare a resurselor minerale în ţară, înteţinere sau repunere în uz a minelor părăsite etc. Legislaţia de mediu se aplică direct activităţilor miniere
.

Potrivit Legii minelor, resursele minerale sunt împrţite în trei categorii: 
Bergfreie – pentru resursele din această categorie, deţinătorul licenţei are proprietatea asupra acelor minerale din depozite asupra cărora există licenţa de exploatare. În această categorie sunt incluse minereuri, precum minereul de fier şi Wolfram; şisturi; minerale industriale, inclusiv argile (precum bentonită şi caolin), grafit, gips, caolin, calcar şi marmură care conţine cel puţin 95% carbonat de calciu, magneziu, talc,  nisip de siliciu care conţine cel puţin 80% SiO2.
Bundeseigene – resursele din această categorie sunt proprietatea statului şi sunt compuse din combustibili minerali, cum ar fi petrol şi gaze naturale, şi materiale conexe, cum ar fi uraniu; este cuprinsă, de asemenea, sarea. 

Grundeigene – resursele din această categorie se află în proprietatea proprietarului de teren; sunt incluse aici piatra, nisipul, pietrişul neinclus în prima categorie şi feldspatul. Proprietarul terenului trebuie să obţină o licenţă pentru a putea trece la exploatarea  acestor resurse minerale. 
BELGIA
Domeniul este reglementat în Belgia prin Legea minelor din 21 aprilie 1810 şi decretul minelor din 7 iulie 1988
. 

Sunt considerate, în termenii legislaţiei în vigoare, resurse minerale: argintul, mercurul şi platina (care nu sunt cunoscute şi exploatate pe teritoriul Belgiei), aurul, plumbul, fier în filon sau zăcământ, zinc, bismut, cobalt, arsenic, magneziu, cupru, antiomoniu,  alte materii metalice, bitumuri, carbune fosil, roci bituminoase. Spre deosebire de Franţa,  fosfaţii nu sunt consideraţi resurse minerale, prin urmare pot fi exploataţi fără concesionare, în regim de carieră.

Actele de concesionare conferă proprietarului suprafeţei pe care se află mina dreptul la redevenţe fixe şi proporţionale şi concesionarului dreptul de proporietate reală şi perpetuă asupra minei şi, pe cale de consecinţă, dreptul de exploatare, ca şi dreptul de a dispune de produsele acestei exploatări şi, în plus, dreptul de a ocupa sau expropria terenurile în anumite condiţii. În virtutea acestui drept exclusiv, concesiunea, activă sau nu, are un exploatator şi numai unul recunoscut ca atare de către stat şi administraţia acestuia – concesionarul.

În domeniul minier, noţiunea de concesiune este diferită de noţiunea clasică de concesiune, act prin care o autoritate sau o instituţie publică, sub anumite condiţii şi pentru o durată limitată de timp, autorizează exploatarea de către un terţ a resurselor naturale ale unui stabiliment public sau exercitatea unei activităţi pe domeniul public.

Unul dintre principalele obiective pe care legislaţia minieră belgiană trebuie să îl îndeplinească este punerea în acord cu cerinţele de mediu, cu cerinţele de economie şi siguranţă societală.

FINLANDA

Aspecte generale. Legislaţie

Finlanda are depozite de crom, cobalt, cupru, fier, plumb, nichel şi zinc; este un important procesator şi rafionator de cupru, nichel şi zinc.  În anul 2011 circa 3.500 de oameni erau angajaţi în sectorul minier, număr ce se aşteaptă să crească la circa 5000
. 

Majoritatea exploatărilor sau companiilor miniere sunt în proprietatea unor companii străine. Doar Kemi şi Talvivaara se află în proprietate finlandeză. 

Industria extractivă a renăscut în Finlanda; câteva  mine noi şi-au început activitatea. Finlanda este o ţară mineră nouă tipică, în care proiectele miniere se află în faza de dezvoltare şi investitorii sunt în concurenţă acerbă. Oricum, numărul minelor şi exploatărilor a crescut şi se aşteaptă să crească în continuare. Potrivit unui studiu al Institutului Fraser, Finlanda este a doua cea mai atractivă ţară minieră, datorită disponibilităţii datelor geologice, infrastructurii şi politicii stabile şi transparente în domeniu.
Unul dintre obiectivele principale ale administraţiei centrale este de a face din Finalnda un pionier în ceea ce priveşte sustenabilitatea în domeniul minier, prin adaptarea permanentă a cerinţelor de mediu la activitatea specifică
. 
Sectorul minier finlandez consistă în două tipuri de companii: micii operatori de carieră de nisip şi pietriş şi un mic grup de mari companii care operează în domeniul mineralelor metalifere şi industriale
.

Activitatea minieră este reglementată în toate etapele sale
. Alături de Legea minelor, trebuie luată în considerare legislaţia referitoare la mediu, ape şi protecţia naturii, constucţii, protecţia împotriva incendiilor, sănătatea şi siguranţa populaţiei, siguranţa în faţa radiaţiilor. Pe lângă prevederile legale, operatorii din domeniu urmează codurile de bune practice mutual agreate. 

Legea minelor  este aplicabilă metalelor, mineralelor, steatitelor şi marmurei. Noua Lege a minelor a intrat în vigoare la 1 iulie 2011
, abrogând prevederile Legii minelor din 1965. Scopul legii este de a promova mineritul şi de a organiza utilizarea terenurilor miniere şi prospecţiunii acestora, în manieră sustenabilă din punct de vedere social, economic şi ecologic. Obligaţiile în ceea ce priveşte procesarea şi acordarea licenţelor pentru minerit au fost transferate de la Ministerul Muncii şi Economiei la Agenţia finlandeză pentru siguranţă şi substanţe chimice (Finnish Safety and Chemicals Agency (Tukes).  Răscumpărarea licenţelor şi acordarea licenţelor pentru extracţia uraniului şi thoriului sunt acordate de către guvernul finlandez. 

O licenţă de exploatare este necesară dacă din această activitate pot rezulta pagube materiale sau nu se poate obţine consimţământul proprietarului terenului. Licenţa de explorare se acordă pentru o perioadă de patru ani, care poate fi prelungită cu încă trei ani; întreaga perioadă de explorare nu poate să depăşească cincisprezece ani. 
Compensaţiile pentru proprietarii terenurilor miniere se realizează pe o bază crescătoare: între 1 şi 4 ani – 20 euro/hectar/an; între 5 şi 7 ani – 30 euro/hectar/an; între 8 şi 10 ani – 40 euro/hectar/an; între 11 şi 15 ani – 50 euro/hectar/an.

Autorităţi

Ministerul Muncii şi Economiei este responsabil pentru îndrumarea, monitorizarea şi dezvoltarea activităţilor miniere. Agenţia finlandeză pentru siguranţă şi substanţe chimice este autoritatea minieră competentă. 

EXPLORAREA
Secţiunea 7
Dreptul de a efectuta măsurători geologice, de a emite observaţii şi de a prelua mostre în scopul identificării de minerale de extracţie este general recunoscut, dacă prin aceasta nu se aduc pagube şi nu se creează inconveniente majore (activităţi de prospectare). Activităţile de prospectare nu se pot desfăşura:

· în cimitire, pe terenurile private ce ţin de morminte şi nici la mai puţin de 50 m de acestea;

· pe terenurile folosite de armată, de poliţia de frontieră, unde accesul este intrezis sau restricţionat la mai puţin de 100 m în acea zonă;

· pe terenurile unde accesul este strict interzis sau restricţionat;

· pe o arteră rutieră sau pasaj de circulaţie publică;

· la mai puţin de 150 m de o clădire cu destinaţia de locuinţă sau spaţiu de lucru, de orice spaţiu asemănător, de orice curte privată sau teren pe care este începută o construcţie autorizată în condiţiile legii;

· pe un teren de uz horticol;

· la mai puţin de 50 m de o clădire sau utilitate publică, reţea de curent electric cu voltaj de peste 35.000 V sau staţie de transformatoare.

Secţiunea 9

Permisul de explorare se eliberează de autoritatea de minerit, dacă exlporarea nu poate fi desfăşurată ca şi activitate de prospectare ori proprietarul terenului nu este de acord. Este necesară obţinerea permisului de explorare dacă:

1) explorarea ar putea afecta sănătatea populaţiei sau siguranţa publică, ar putea aduce pagube altor activităţi industriale sau comerciale, sau orice deteriorare a peisajului sau mediului înconjurător;

2) explorarea are drept scop identificarea şi exploatarea unui depozit de uraniu sau toriu;

3) permisul este necesar pentru obţinerea unui privilegiu pentru exploatarea unui depozit.

Mai mult, este necesar acordul autorităţii sau instituţiei respective sau al proprietarului/deţinătorului atunci când explorarea va avea loc pe o stradă, piaţă publică, autostradă, aeroport/zonă în uzul aviaţiei, cale ferată, altă cale de trafic public.

Secţiunea14

Deţinătorul permisului de explorare este obligat să înainteze un raport anual către autoritatea minieră privind activităţile desfăşurate şi rezultatele obţinute.

Secţiunea 16

Deschiderea unei mine şi desfăşurarea activităţilor de minerit nu se pot face decât pe baza permisului de minerit.

Secţiunea 17

Deţinătorul permisului de minerit are dreptul să exploateze:

1) mineralele de extracţie descoperite în zonă;

2) materialele de suprafaţă organice şi anorganice, rocile în exces şi sterile generate de activitatea de minerit;

3) alte materiale care aparţin de roci şi sol, în măsura în care utilizarea acestora este necesară operaţiunilor miniere.

Mai mult, permisul de minerit îndrituieşte deţinătorul şi la activităţi de explorare în zona respectivă, potrivit prevederilor prezentei legi.

Secţiunea 18

Deţinătorul permisului de minerit este obligat să se asigure că:

1) activităţile de minerit nu afectează sănătatea populaţiei şi siguranţa publică;

2) activităţile de minerit nu provoacă prejudicii interesului public sau privat;

3) excavările şi exploatările nu conduc la irosirea mineralelor;

4) potențialul de utilizare în viitor și lucrările de excavație la mină și depozit nu sunt puse în pericol sau obstrucţionate.

Deţinătorul permisului de minerit este obligat să prezinte un raport anual privind activitatea desfăşurată şi rezultatele obţinute precum şi să informeze asupra schimbărilor privind cantitatea resurselor de minereu.

Spălarea aurului (gold panning)

Secțiunea 22

Spălarea aurului într-o zonă din proprietatea statului este condiționată de un permis de exploatare eliberat de autoritatea minieră.

Secțiunea 23

Deţinătorul acestui permis are drept de exploatare exclusiv în zona specificată în permis:

1) de a prospecta zona în scopul identificării minereurilor de aur din sol;

2) de a recupera şi exploata aurul depozitat în sol, prin metoda spălării;

3) de a recupera şi exploata pepite de platină şi pietre preţioase sau semipreţioase găsite în deşeurile rezultate.

Deţinătorul permisului nu poate restrânge în niciun fel dreptul proprietarului de a folosi terenul, dacă legea nu prevede altfel. Zona de exploatare trebuie să fie o zonă continuă, cu o suprafaţă de maximum 5 hectare.

Secţiunea 24

Activităţile întreprinse pe baza permisului de spălare a aurului şi alte folosinţe ale zonei autorizate de spălare a aurului nu trebuie să cauzeze niciun fel de inconveniente sau pagube potrivit prevederilor prezentei legi, nici zonelor învecinate, nici clădirilor cu valoare istorică, nici terenurilor private.

Secţiunea 28

Deţinătorul permisului este obligat să înainteze autorităţii de minerit un raport anual privind cantitatea de aur extrasă, deşeurile din sol rezultate, construcţiile de pe zona exploatată şi alte folosinţe ale terenului.

Permisul de minerit se eliberează pe durată determinată sau este valabil până la o notificare ulterioară. Cu toate acestea, prevederile autorizației trebuie să fie revizuite la un interval de minimum 10 ani. Permisul de minerit dă dreptul titularului de a utiliza mineralele din zonă și subprodusele rezultate. 

Despăgubirea care trebuie plătită proprietarului terenului constă într-o taxă anuală de excavare de 50 euro pe hectar și o taxă de excavare de 0,15% din valoarea mineralelor incluse în minereurile metalifere care sunt exploatate și utilizate în cursul anului. În ceea ce privește alte minerale miniere, o compensație rezonabilă de minerale excavate și exploatate este convenită între proprietarul terenului și titularul permisului de exploatare, confirmată de autoritatea de minerit.

Înainte de construirea minei și începerea producției, este necesar un permis de siguranţă în exploatare. Acest permis se acordă de către Agenţia naţională pentru produse chimice şi siguranţă publică (Tukes). Permisul de siguranță în exploatare poate fi eliberat pentru un termen determinat sau poate fi valabil până la o notificare ulterioară. Prevederile permisului de siguranţă în exploatare trebuie să fie revizuite la un interval de minimum 10 ani.

Permisul pentru spălarea aurului poate fi emis pentru o suprafață maximă de 5 hectare; o astfel de autorizație este valabilă timp de 4 ani, într-o primă etapă. Acest permis poate fi prelungit pentru o perioadă de 3 ani. Taxa anuală este de 50 de euro pe hectar. Construcţiile sunt interzise în zona de spălare a aurului. Cu toate acestea, construirea unei structuri temporare necesare, mică, ușoară și care poate fi mutată este permisă.

Înainte de a elibera un permis, autoritatea de minerit va solicita o declarație de la autoritatea locală din zona de impact a activităților specificate în cererea de autorizare, de la Centrul pentru Dezvoltare Economică, Transport și Mediu, de la Consiliul Regional, precum și de la orice alte părți ale căror opinii sunt necesare în scopul de a elibera permisul. Permisul se acordă numai dacă sunt îndeplinite condițiile prevăzute în declaraţiile de mai sus și dacă nu există obstacole, potrivit legii.

Titularii permiselor pentru spălare a aurului trebuie să depună o garanție pentru a compensa daunele și inconvenientele potențiale, precum și pentru realizarea reabilitării. În plus față de garanţia cu privire la autorizația de exploatare, operatorul trebuie să îndeplinească, de asemenea, cerințele de garanții cu privire la permisul de mediu .

Toate permisele de exploatare includ obligația de a furniza autorității de exploatare un raport anual privind activitățile realizate, resursele, producția și rezultatele. În cazul în care activitățile de explorare sunt finalizate, operatorul trebuie să furnizeze documentația în care să descrie rezultatele și un număr suficient de probe de bază .

Procedura de evaluare a impactului asupra mediului
Evaluarea impactului asupra mediului (EIM)  se aplică proiectelor care pot avea efecte negative semnificative asupra mediului, precum și oricărei modificări aduse acestor proiecte. Centrul pentru Dezvoltare Economică, Transporturi și Mediu (ELY Centre) decide atunci când se aplică procedura EIM. O astfel de procedură este aproape invariabil necesară pentru orice proiecte miniere. Impactul asupra mediului al unui proiect trebuie să fie investigat printr-o procedură EIM înainte de a întreprinde orice acțiune cu impact asupra mediului .

Un obiectiv-cheie al procedurii EIA este de a obține informații privind impactul proiectului asupra mediului și oamenilor, astfel încât să poată fi evaluate aceste efecte la planificarea proiectului. Un alt obiectiv este de a spori oportunitățile cetățenilor și ale altor părți legate de proiect de a participa și de a avea un cuvânt de spus în procesul de planificare. În cadrul procedurii EIA, nu sunt luate niciun fel de decizii cu privire la proiect și nu se eliberează niciun fel de permise.

Operatorul proiectului începe procedura de evaluare, prin prezentarea programului său de evaluare autorității coordonatoare. Operatorul este responsabil cu pregătirea programului de evaluare, cu efectuarea de investigații necesare pentru evaluarea impactului și cu elaborarea raportului final de evaluare a impactului asupra mediului. În proiecte ample, cu diverse impacte, experții externi și consultanții de mediu sunt adesea solicitaţi.

În calitate de autoritate de coordonare, Centrul ELY este responsabil cu anunțurile publice, se asigură că declarațiile necesare cu privire la programul de evaluare și raportul de evaluare sunt solicitate și că este prevăzută o oportunitate pentru ca diverse opinii să poată fi exprimate .

Autoritatea de coordonare colectează declarațiile/opiniile depuse şi emite o declarație proprie cu privire la programul de evaluare și raportul de evaluare reală .

Procedura de evaluare se încheie atunci când autoritatea de coordonare depune declarația sa și celelalte declarații și opinii către dezvoltatorul proiectului, autoritățile care se ocupă de proiect, autorităţile locale din zona de impact, precum și alte autorități competente .

Ca durată, o procedură EIA variază de la mai puțin de un an până la peste doi ani, în funcție de domeniul de aplicare al investigațiilor necesare. Procedura poate fi prelungită dacă, de exemplu, studii și măsurători biologice la fața locului pot fi efectuate numai vara. Atribuțiile autorității de coordonare sunt stabilite în legea aplicabilă. O declarație privind programul de evaluare și raportul de evaluare trebuie să fie depusă la dezvoltator în termen de 1-2 luni de la data limită stabilită pentru depunerea declarațiilor, respectiv opiniilor.

Permisele cerute de legislația de mediu
Autorizațiile de mediu sunt acordate de agenții administrative de stat regionale şi de autoritatea de protecție a mediului a municipalității locale. Autorizațiile de mediu pentru minerit sunt acordate de agenții administrative regionale de stat, care sunt responsabile cu eliberarea permiselor legate de mediu. Cererea de autorizație de mediu și anexele sale trebuie să fie depuse la Agenție în 3 exemplare. Autoritatea de autorizare trebuie să publice cererea pe panourile de informații ale municipalităților implicate, pe panourile de informații ale autorității de mediu și Centrul Ely și în ziare adecvate . Mai mult decât atât, părțile implicate trebuie să fie informate separat cu privire la comunicarea publică.

Agenția Regională de Stat trebuie să solicite o declarație de la municipalitatea în care se desfăşoară activităţile specificate în cerere, precum și de la Centrul ELY şi de la autorităţile locale din zona de impact. Părțile implicate, ale căror drepturi sau interese ar putea fi vizate, precum şi întreaga opinie publică trebuie să aibă posibilitatea de a-şi exprima opiniile.

Negocierile între autoritatea care eliberează permisul și solicitant pot avea loc pe parcursul procesului de autorizare. Este recomandabil a se discuta anexele necesare înainte de depunerea cererii la autoritate. Autoritatea de eliberare a permisului are dreptul de a vizita terenul în scopuri de revizuire și control, precum și de a colecta orice alte opinii/avize relevante pecare le consideră necesare. Scopul este de a emite o decizie privind autorizația de mediu în termen de 9-12 luni de la data sesizării. Printre condițiile necesare acordării permisului trebuie să se regăsească, de exemplu, asigurarea că activitățile nu prezintă niciun risc pentru sănătatea oamenilor şi niciun risc de contaminare semnificativă a mediului. 

Decizia poate fi contestată în fața tribunalului administrativ, și mai departe, în fața Curții Supreme Administrative. Conformitatea cu acordul de mediu este verificată de către Centrul ELY local. Agențiile administrative de stat regionale, care sunt responsabile pentru mediu decid cu privire la aplicarea măsurilor administrative coercitive prevăzute de legea privind protecția mediului. 
În Finlanda, la data de 01.07.2011 a intrat în vigoare noua lege a mineritului, care a înlocuit vechea lege, adoptată în 1965.

Una dintre cele mai importante schimbări pe care legea le aduce este aceea că transferă autoritatea mineritului de la Ministerul Muncii şi Economiei la Agenţia naţională pentru produse chimice şi siguranţă publică (Tukes). De asemenea, de la 01.07.2011 toate permisele în domeniul mineritului se eliberează de această agenţie.

 
FRANŢA
Dreptul minier francez permite statului să acorde dreptul de exploatare minieră, în condiţiile legii, minele fiind considerate bogăţie naţională. 

Codul minier francez a fost introdus prin decretul din 16 august 1956 şi a fost de mai multe ori modificat
. Codul oferă acces la resursele minerale şi creionează condiţiile de cercetare, explorare, exploatare, cu respectarea mediului, sănătăţii şi securităţii. Dispoziţiile fundamentale ale Codului sunt cele ce se referă la separatea regimului minelor de cel al carierelor, posibilitatea de a oferi dreptul de exploatarea chiar în absenţa unui accept al proprietarului terenului minier, separarea regimului autorizaţiilor (titlu minier, concesiune, permis de exploatare acordat de către stat) de regimul poliţiei minelor, care depinde de autoritatea locală (supraveghere, protecţia bunurilor şi persoanelor etc.)

Codul defineşte resursele minerale, a căror utilitate publică justifică posibilitatea accesului la resursele funciare necesare exploatării. Noţiunea de mină răspunde în  mod exclusiv naturii resurselor ce urmează a fi exploatate, la suprafaţă sau în adâncime, respectiv combustibili (ulei, petrol, gaz), unele metale (nichel, fier, aur, plumb) şi alte materiale susceptibile a avea o utilizare industrială (uraniu, dioxid de carbon, sulf, sare). 

Unele materiale menţionate ca fiind relevante pentru activitatea minieră sunt considerate materiale de carieră. Produsele ce carieră sunt în majoritatea lor utilizate în sectorul construcţiilor şi lucrărilor publice : rocă dură zdrobită, nisip  roci aluvionare sau provenind din depozitele maritime. 
Codul oferă unui exploatant posibilitatea de a efectua lucrări de explorare, prin obţinerea unui permis exclusiv pentru explorarea, a unei autorizaţii de prospecţiune preliminară sau a unei autorizaţii de cercetare a izvoarelor geotermale, a unei concesiuni pentru exploatare, aceasta în cazul absenţei unei autorizări conferită proprietarului terenului. 

Titlul minier permite recunoaşterea drepturilor reale ale celui ce descoperă (denumit « inventator » în lege) un depozit, dar nu permite deschiderea lucrărilor pentru exploatare, care fac obiectul unei proceduri speciale. 

Titlul minier este acordat de către ministrul minelor solicitantului care a făcut dovada că are capacitatea tehnică şi financiară pentru a valorifica resursele minerale. 

Trebuie făcută distincţia între titlul minier obţinut ca urmare a unor activităţi de cercetare/explorare, fără existenţa unor studii de impact, de licenţa de exploatare care poate fi obţinută după prezentarea unui dosar care conţine studiile de impact şi după ce a fost realizată  o anchetă publică. 
Autorizaţia de deschidere a lucrărilor este acordată de către prefect. Măsurile şi regulile generale care vizează exploatarea unei mine pot fi impuse prin decret sau ordin ministerial sau prin decizie a prefecturii pe raza căreia se află respectivul depozit. 

Poliţia minelor este asigurată în Franţa de către ingineri şi tehnicieni aflaţi sub oridinele directorului general pentru mediu şi amenajarea teritoriului ; aceştia asigură, de asemenea, şi inspecţia muncii în mină. 

Reglementările miniere cuprind deci şi procedurile de supraveghere a riscului minier, conform art. 91 şi 96 din Codul minelor. Acestea impun celui ce exploatează să ia toate măsurile necesare pentru prevenirea urmărilor oricăror potenţiale daune (tasarea terenului, inundaţii, deversare de poluanţi etc.), ca şi efectuarea unor studii preliminare asupra riscurilor, asupra impactului asupra terenului (piloţi şi zgură, demolări, prevenirea riscului de poluare a apelor etc.). Codul responsabilizează vechiul titular al concesiunii miniere fără limitare în timp pentru daunele pe care le-ar putea cauza activitatea de exploatare a resurselor minerale. În situaţia în care vechiul titular nu poate asigura repararea pagubelor, aceasta intră în grija statului. 
GERMANIA

Legea federală a minelor, din 1980, cu modificările şi completările ulterioare constituie baza activităţii miniere din Germania.  Producţia anumitor minerale (gips, anhidrite, piatră, nisp, pietriş etc.) nu este reglementată prin Legea minelor, ci prin reglementările de la nivelul landurilor sau de la nivel federal. Înfiinţarea Inspectoratului federal al minelor nu a fost stabilită prin Legea minelor, ci în baza art. 83 din Legea fundamentală. 

Pe parcursul anului 2011, programul federal s-a axat pe eliminarea subvenţiilor pentru mineritul de huilă,  care urmează a fi definitv eliminate până în anul 2018. 

În octombrie 2010, guvernul a lansat noua strategie în domeniul materiilor prime, ale cărei principale obiective constau în înlăturarea barierelor din cale liberei concurenţe, ajutorarea industriei în a-şi diversifica sursele de obţinere a materiilor prime, ajutorarea industriei pentru a ajunge la dezvoltare sustenabilă şi eficienţă economică deplină. 

Pe data de 20 octombrie 2010, guvernul a lansat o nouă strategie în ceea ce priveşte materiile  prime. Obiectivele principale ale noii strategii de materii prime sunt reducerea barierelor din calea comerţului şi concurenţei loiale; sprijinirea industriei pentru diversificarea surselor de materii prime; sprijinjinirea industriei în a dezvolta activităţi economice ecologice şi cu impact societal puternic şi îmbunătăţirea utlizării eficiente a resurselor minerale. 
Legea federală a minelor este în vigoare din 1 ianuarie 1982 şi se bazează pe următoarele principii:

· distincţia între ceea ce este parte integrantă a solului (grundeigen) şi ceea ce nu este parte integrantă (berfrei); 

· majoritatea materiilor prime cuprinse în lege (metale, sare, cărbune, lignit, petrol, gaz natural etc.) nu sunt parte din proprietate asupra terenului;
· materiile prime neintegrate în act sunt fără proprietar iniţial (herrenlos);

· puţine materii prime (nisip, pietriş, piatră naturală, turbă) sunt exceptate din aceste reglementări şi sunt considerate în proprietatea proprietarului terenului;

· Legea federală reglementează explorarea, extragerea şi prelucrarea resurselor naturale şi reabilitarea suprafeţelor afectate prin activitatea de minerit (recultivarea terenurilor pe care s-au aflat vechile mine, reîmpăduriri etc.). 

POLONIA
Exploatarea minieră pe teritoriul Poloniei este încă limitată la forme tradiționale (în mare măsură, exploatări de minereu de cupru, antracit și lignit), așadar reglementările privind exploatarea minieră nu sunt adaptate acelor activități miniere ce vizează surse neconvenționale de extragere. Nu există la momentul actual reglementări legale privitoare la problemele legate de  exploatarea gazului de șist. 

Legea geologiei şi minelor  precizează clar cine are dreptul de proprietate asupra depozitelor minerale, atestând faptul că dreptul de proprietate asupra mineritului aparține doar Trezoreriei de Stat, în timp ce depozitele de minerale ce nu sunt enumerate în prevederile legii sunt vizate în legislația privind proprietatea asupra terenurilor.

Astfel, se poate afirma că, de regulă, fără a întâlni cerinţele specificate în Legea minelor, proprietarului de teren (cu câteva excepţii) nu îi este permis să exploateze minerale specificate din depozite situate în limitele proprietăţii sale întrucât, în calitate de subiecte ale proprietății asupra mineritului, sunt  proprietatăți ale Trezoreriei Statului. Trezoreria de Stat poate utiliza obiectul de proprietate minieră sau se poate dispensa de dreptul său numai prin stabilirea dreptului de uzufruct minier.

Dreptul de uzufruct minier este stabilit prin încheierea unui acord scris între Trezoreria de Stat, reprezentată de autorităţile competente cu drept de licențiere (ministru al mediului, staroste, mareşalul voievodatului)  şi entitatea ce solicită stabilirea derptului de uzufruct minier. 

Un astfel de contract este încheiat pentru o perioadă  de maxim 50 de ani. Acest acord stabileşte remunerarea pentru stabilirea dreptului asupra uzufructului minier şi modalitatea de plată. Se precizează, de asemenea, depozitul de minerale şi locaţia în zonă, precum şi modul şi motivele rezilierii acordului. Acordul în sine nu este suficient pentru începerea activităţilor miniere, pentru care trebuie obținută o licenţă corespunzătoare.

Conceptul de proprietate minieră acceptat în legislaţia poloneză ca un drept de proprietate separat, la care numai Trezoreria de Stat este îndreptățită, fără referire la dreptul de proprietate asupra terenul, este în mod clar diferit de soluţiile utilizate în alte sisteme juridice, în care de cele mai multe ori factorul decisiv în stabilirea dreptului de utilizare a depozitelor minerale situate în limitele unei proprietăți este dreptul de proprietate asupra terenului resprectiv. 
Licențe pentru explorarea, prospectarea şi exploatarea resurselor minerale 

Activităţile legate de explorarea sau de prospectarea depozitelor minerale menționate în art. 10, lit. A a  Legii minelor (inclusiv cu referire la hidrocarburi, cărbuni si minereuri feroase), exploatarea mineralelor  din depozite, stocarea subterană de substanţe în sistem non-rezervor şi stocarea subterană a rezidurilor pot fi efectuate numai după obţinerea licenței.

Potrivit legii, licența poate fi acordată exclusiv de către ministrul responsabil cu mediul, starostele sau mareșalul voievodatului. 

Licenţa pentru exploatarea mineralelor din depozite este acordată dacă sunt îndeplinite următoarele cerințe: zona de depozit nu trebuie să depăşească 2 ha, exploatarea de minerale din depozit nu trebuie să depășească 20 000 m3 în cursul unui an calendaristic şi activităţile trebuie să fie realizate prin metoda deschisă şi fără utilizarea de explozivi.

Pentru a obţine o licenţa, poate fi necesară  obținerea unor permise din partea altor autorităţi administrative, de exemplu exploatarea mineralelor din depozit menţionată în art.10 lit. a din lege trebuie aprobată de Ministerul Economiei. 

În afară de cerințele stabilite prin reglementări privind protecţia mediului şi activităţi de afaceri, într-o cerere pentru acordarea unei licenţe ar trebui specificate următoarele:
· statutul juridic al terenului în limitele căruia urmează să se desfășoare activitatea propusă;
· drepturile reclamantului la teren în limitele căruia urmează să se desfășoare activitatea propusă sau drepturile pe care solicitantul încearcă să le obţină;
· perioada pentru care se acordă licenţa, cu specificarea datei începerii activităţilor;
· resursele de care aplicantul dispune pentru a asigura îndeplinirea corespunzătoare a activităților preconizate;
· zonele care intră sub incidența unor forme speciale de protecţie, inclusiv conservarea naturii şi protecţia monumentelor;
· modalitățile de întâmpinare/îndepărtare a impactului negativ al activităţilor  ce urmează să fie desfășurate asupra mediului

Reguli speciale sunt obligatorii în acordarea de licenţe de prospectare sau exploatare a hidrocarburilor din depozite.

Entităţile interesate în obţinerea unei licenţe trebuie să prezinte propuneri de ofertă, în care ar trebui să  se specifice:
· denumirea și sediul social al entităţii;
· obiectul ofertei;
· zona care intră sub incidența llicenței și uzufructului minier stabilit;
· posibilităţile tehnice şi financiare de efectuare a activităților licenţiate;
· domeniul de aplicare, programul şi metoda de efectuare a activităților licenţiate, valoarea remunerației propuse pentru stabilirea uzufructului minier, precum şi descrierea structurii de capital al companiei sau, în cazul societăţilor pe acţiuni, structura acţionariatului

Ofertele trebuie evaluate de un comitet numit în acest scop, care va prezenta autorității de licențiere un raport. Raportul trebuie să includă o recomandare a celei mai avantajoase oferte, oferind motivele pentru alegerea, precum şi evaluarea tuturor ofertelor prezentate în termene și care nu au fost respinse. 

Autoritatea care acordă licențele poate face rabat de la anunţarea licitaţiei, dacă zona în care  se va aplica licenţa este permanent disponibilă şi  listată în registrul publicat în Buletinul de Informaţii Publice şi în Jurnalul Oficial al Uniunii Europene, sau în cazul în care zona în care se va aplica licenţa a fost supusă procedurilor de licitaţie, dar nu a primit licența. Anunţ de ofertare nu este necesar, de asemenea, în cazul în care se referă la o zonă care intră sub inciența unei licenţe la care un antreprenor a renunțat   şi care nu este o zonă listată în registrul mai sus menţionat, sau în cazul în care zona este intrată sub incidența priorității stabilirii uzufructului minier. 

Licenţa reprezintă o decizie administrativă şi conţinutul acesteia depinde de tipul de activităţi specifice, dar această decizie trebuie să conțină întotdeauna elemente precum specificarea tipului şi metodei de desfășurare a activităților preconizate, locaţia activităţilor, perioada de timp pentru care licenţa se acordă şi data începerii activităţilor. În plus, licenţa poate conţine alte cerinţe pentru desfăşurarea activităţilor licenţiate, în special cele privind asigurarea siguranţei publice şi protecţia mediului.

Autoritatea care acordă licențele poate limita domeniul de aplicare a unei licenţe sau îl poate retrage când desfăşurarea activităților încalcă cerinţele Legii minelor şi geologiei, reglementările privind protecţia mediului, atunci când activitatea este efectuată contrar unei administrări raţionale a depozitelor sau dacă antreprenorul nu îndeplinește celelalte condiții specificate în licenţă. 
Protecția mediului și alte condiții legale și formale

Desfăşurarea activităţilor de minerit necesită conformarea antreprenorului  nu numai la regulile care decurg din acordarea licenţei şi prevederile legii ci, de asemenea, la regulamentele specificate în alte domenii ale legislației, în special cele privind amenajarea teritoriului şi protecţia mediului.

Efectele activităților prevăzute în licenţă asupra mediului sunt definite în cadrul studiului eco-psihografic pregătit pentru necesitatea studierii  condiţiilor şi direcţiilor de dezvoltare spaţială a localității şi a planului de dezvoltare spaţială locală, precum şi pe baza planului de management a depozitelor.

De regulă, un plan de dezvoltare spaţială locală trebuie să ţină cont de desfăşurarea activităţilor miniere din localitate de către antreprenor, dar, de asemenea, poate impune anumite drepturi și restricții antreprenorului. În practică aceasta se referă de obicei la prevenirea daunelor miniere, deteriorarea calităţii peisajului, protecția mediului,  gestionarea apei.
Susținerea activităților miniere

În afară de licenţa ce specifică cadrul generale al desfăşurării activităţilor, documentele întocmite de antreprenor, precum planul de gestionare a depozitelor  şi planul de operare a centralelor miniere prezintă o importanță vitală pentru acesta, specificând în detaliu regulile de exploatare a unui depozit specific de către un antreprenor specific. 

Planul de funcționare a centrelor miniere trebuie să fie aprobat de autoritarea competentă în  supraveghere activităților de minerit . Este de asemenea important pentru antreprenor ca planul să obțină avizul unui administrator competent din zonă  (primarul, preşedintele orașului). Astfel,  cooperarea între antreprenor şi autorităţile locale poate fi necesară în această privință.

PORTUGALIA

         Conform datelor comunicate de guvernul portughez în anul 2010 existau pe teritoriul ţării 56 de mine în exploatare, volumul total al resurselor minerale era de 4.664.978 milioane tone iar volumul exporturilor de 735 milioane euro.
Statul portughez are drepturi de propietate depline asupra tuturor resurselor minerale aflate în sol, subsol, apele interioare, marea teritorială, zona economică exclusivă şi platforma continentală.
Decretul-lege nr. 90 din 16 martie 1990 reglementează activitatea minieră: prospectare, explorare şi exploatare cu excepţia petrolului.
Decretul-lege nr. 88  din 16 martie 1990 defineşte în mod special dispoziţiile privind depozitele de minereuri, inclusiv toate minereurile metalice şi radioactive, cărbune, grafit, pirită, fosfaţi, azbest, talc, caolin, cuarţ, pietre preţioase şi semipreţioase, săruri de potasiu şi rocă de sare. Acelaşi decret-lege împarte activitatea minieră în 2 subgrupuri principale: 1) prospectare şi explorare şi 2) exploatare minieră.

          În conformitate cu prevederile legale în vigoare:

· termenul de mină defineşte depozitul mineralier, anexele miniere, lucrări şi bunuri imobile utilizate în explorare;
· prospectarea şi cercetarea cuprind activităţile  care vizează descoperirea zăcămintelor mineraliere şi determinarea caracteristicilor sale;
· exploatarea include activităţile de prospectare şi cercetare, preparea şi extracţia de minereu brut precum şi procesarea acestuia;
Durata contractelor de concesiune pentru prospectare şi cercetare este de 5 ani cu posibilitatea extinderii în circumstanţe excepţionale. În ceea ce priveşte exploatarea, termenul concesiunii nu este stipulat în lege şi este convenit între părţi. Nu este neobişnuit ca durata contractelor de exploatare să fie de 50 de ani cu o perioadă de reinnoire de 20 de ani.

Investitorii străini şi stimulente fiscale
1) INVESTITORII STRĂINI
Nu există restricţii în ceea ce priveşte investitorii străini sau discriminarea acestora. De asemenea nu există obligaţia de a avea un partener naţional şi nici nu există obligaţii specifice pentru investitorii străini.

2) STIMULENTE FISCALE

Stimulentele fiscale sunt disponibile pentru investiţii de cel puţin 5 milioane de euro, executate până la sfârşitul anului 2020 şi care sunt considerate ca fiind relevante pentru dezvoltarea sectoarelor importante pentru economia naţională şi reducerea asimetriilor regionale şi din perspectiva creării de locuri de muncă.
Stimulente acordate sunt pentru o perioadă de maxim 10 ani, iar acestea pot fi de 10% până la 20% reducere pe impozitul pe profit, scutirea sau reducerea impozitului pe propietate, taxa de transfer sau taxa de timbru. Stimulentele sunt disponibile pentru dezvoltare şi cercetare, scutirea pe câştigurile de capital realizate de către non-investitori şi pe veniturile pentru titlurile de valoare.

Impozite, taxe, redevenţe, dividende
        
DIVIDENDELE

Dividendele plătite de un nerezident, fără un sediu permanent în Portugalia sunt supuse unui impozit de 25% reţinut la sursă. Rata este de 30% în cazul în care beneficiarul plăţii este supus unui regim fiscal  privilegiat. Nu există restricţii specifice cu privire la plata dividendelor sau de rambursare a creditelor în ceea ce priveşte acţionarii străini.

DIRECTIVA CADRU SUBSIDIARĂ

În conformitate cu Directiva cadru subsidiară, dividendele plătite către un acţionar membru al UE sunt scutite de impozitul reţinut la sursă, cu condiţia ca beneficiarul să deţină în mod direct cel puţin 10% din filiala portugheză pentru o perioadă neîntreruptă de minim 1 an.

DOBÂNZI ŞI REDEVENŢE 

Plăţile dobănzilor către companiile non-rezidente, fară un sediu permanent în Portugalia sunt supuse unui impozit de 25% reţinut la sursă. Rata este de 30% în cazul în care beneficiarii sunt supuşi unui regim fiscal privilegiat.

Plăţile de redevenţe (inclusiv taxele pentru asistenţa tehnică, know-how şi leasing de echipamente) pentru nerezidenţii fără un sediu permanent în Portugalia sunt supuse unui impozit de 15% direct la sursa. Rata este de 30% în cazul în care beneficiarii sunt supuşi unui regim fiscal privilegiat.

Plăţile  dobânzilor şi redevenţelor pentru acţionarii membri UE şi rezidenţii elveţieni sunt scutite de impozitul reţinut la sursă în următoarele cazuri: atât debitorul cât şi beneficiarul sunt persoane juridice prevăzute în anexa Directivei; ambii sunt supuşi impozitului pe venit fără posibilitatea de a fi scutiţi; există o participaţiune de 25% sau mai mult între aceste companii sau ambele companii deţin mai mult de 25% dintr-o a 3-a companie pe o perioadă minimă de 2 ani.

RESTRICŢII, TAXE, IMPOZITE LEGATE DE EXPORTUL DE MINERALE

        Exportul de minerale din UE trebuie să respecte prevederile generale ale Codului vamal comunitar. Exportul de minerale între statele membre ale U.E. este asimilat comerţului intracomunitar şi este scutit de taxe vamale.

SUEDIA 
Cadrul general. Legislaţie

Suedia este cel mai important producător de fier din Europa şi unul dintre cei mai importanţi producători de cupru, zinc, plumb, aur şi argint. În anul 2010 60% din licenţele de exploatare au fost acordate pentru cupru, zinc, plumb şi nichel. Explorarea altor minerale (molibden, wolfram, vanadium, telur, litiu) intră în aria de interes a unor prospectori străini
. 
Legea minelor din 1991 este principala lege care reglementează domeniul şi este baza pentru acordarea licenţelor de explorare şi exploatare. Normele de aplicare au fost stabilite prin Ordonanţa cu privire la minerale din anul 1992
. 
Codul Mediului stabileşte cadrul general în domeniul în Suedia. Pentru efectuarea oricăror operaţiuni miniere, licenţele de mediu sunt acordate de către instanţele  din raza teritorială a terenului miner respectiv. 

Alte legi relevante pentru domeniu sunt Legea pentru planificare şi construcţii din 2010, Legea privind traficul pe drumuri neamenjate (Off-road Driving Act) din 1975 sau Legea pentru moştenirea culturală din 1988. 
Cererile pentru licenţele de explorare şi exploatare sunt administrate de către Inspectoratul Minelor.  Consiliile locale iau parte la evaluarea de mediu a aplicaţiilor pentru licenţe. Guvernul suedez ia decizii în cazul în care este vorba despre un interes public, municipalităţile locale sunt responsabile pentru punerea de acord a licenţelor cu prevederile Legii pentru planificare şi construcţii. Cerinţele care intră sub incidenţa Codului de mediu sunt instrumententate de către instanţele teritoriale, consiliile locale şi organismele pentru sănătate şi mediu de la nivel regional/local. 
 Resursele minerale care sunt cuprinse în Legea minelor, 69 la număr, sunt cele cu utilizare industrială şi importanţă economică, ca şi cele care necesită metode de prospectare extensive şi riguros ştiinţifice. Acele minerale care nu sunt cuprinse în lege (cuarţ, calcar etc), constituie proprietate particulară. Scopul Legii minelor este de a defini precondiţiile pentru explorarea şi exploatarea resurselor minerale concesionate, indiferent de proprietatea asupra terenului. Legea se bazează pe sistemul concesiunii, dar cuprinde şi elemente semnificative din claim system.
Legea minelor este esenţialmente un instrument pentru politicile industriale, destinate promovării extragerii acelor minerale socotite de către guvern şi parlament utilizabile în industrie şi importante din punct de vedere economic. Legea minelor este în mod uzual descrisă ca bază a unui sistem minier bazat pe concesiune, în condiţiile existenţei unor elemente ale claim system. Unul dintre scopurile principale ale legii este reglementarea relaţiilor dintre prospectori şi proprietarii de mine, pe de o parte, şi proprietarii terenurilor miniere, pe de altă parte. Puţine prevederi ale legii au alte direcţii
. 
Unul dintre principiile de bază ale legii este acela că dreptul de explorare, prospecţiuni şi extragere a mineraleor poate fi acordat oricărei persoane alta decât proprietarul terenului prin hotărârea unei autorităţi naţionale
. Un proprietar de teren minier poate fi obligat prin lege să concesioneze terenul pentru extragerea mineralelor. Mineralele neenumerate în lege (feldspan, mică, calcar, sare, piatră) sunt „mineralele proprietarului”. 
Explorarea poate fi realizată doar de către deţinătorul unei licenţe de explorare
 şi exploatarea de către deţinătorul unei concesiuni de exploatare. Explorarea se face pe baza unui permis/licenţă de explorare   (undersökningstillstånd).
Resurse minerale cuprinse în lege

1) antimoniu, arsenic, beryllium, bismut, cesium, chrom, cobalt, aur, fier, iridium,  fier, plumb, litiu, mangan, mercur, molibden, nichel, niobiu, osmiu, paladiu, platină, rodiu, rubidiu, ruteniul, scandiu, argint, stronţiu, tantal, toriu, staniu, titan, wolfram, uraniu, vanadiu, ytriu, zinc şi zirconiu,

2) alaun, andaluzit, apatit, , brucite, argilă refractară sau lut, cărbune, fluorspar, grafit, cianit, magnezit, nepheline sienit, pirita, sare sau alte similare depozite de sare, argilă, şi wollastonite,

3) ulei, hidrocarburi gazoase şi diamante.

Explorare

 Proprietatea – restricţii

Nu există restricţii pentru străinii care obţin licenţe de explorare sau concesiuni de exploatare. 


Licenţa de explorare
O licenţă de explorare este eliberată pentru o suprafaţă specifică, despre care există date sigure cu privire la resursele minerale; suprafaţa trebuie să aibă dimensiunile şi forma potrivită şi să nu fie mai mare decât se poate presupune că ar putea fi exploatată în mod corespunzător.  
O licenţă de explorare este validă pentru o perioadă de trei ani de la data emiterii acesteia; aceasta poate fi reînnoită pentru o perioadă de maxim trei ani, dacă în respctiva arie au fost efectuate explorări adecvate sau dacă deţinătorul licenţei are motive întemeiate pentru întârzierea începerii explorării sau dacă dovedeşte că o va efectua în perioada de prelungire. În cazuri excepţionale, licenţa poate fi încă o dată extinsă dar fără să se depăşească un total de patru ani, ceea ce însamnă că perioada maximă pentru o licenţă este de 10 ani. 
Moratoriu – perioada de aşteptare

După expirarea licenţei, o următoare aplicaţie un poate fi luată în considerare pentru aceeaşi suprafaţă de teren decât după trecerea unei perioade de trei ani de la încetarea validităţii primei licenţe. Acest moratoriu de trei ani este aplicabil doar fostului deţinător de licenţă, permiţând şi altora să investigheze, între timp,  suprafaţa respectivă.
Limitări

Explorarea şi exploatarea nu pot fi aplicabile parcurilor naţionale. Activităţile acestea sunt permise rareori în următoarele zone: cele incluse planurile oraşelor sau planurile regionale de dezvoltare, conform Legii planificării şi construcţiei din anul 1987, în intervalul de treizeci de metri faţă de drumurile publice, căile ferate, canale sau aeroporturi, în intervalul a o sută de metri faţă de o clădire locuită în cea mai mare parte a anului, zonele ocupate de centrale electrice sau instalaţii industriale, suprafeţe ocupate de biserici sau ansambluri industriale, educaţionale, hoteluri, spitale sau stabilimente similare locuite de  mai multe de cincizeci de persoane, suprafeţe fortificate, cimitire, unele arii muntoase. 

Pagube

Deteriorarea sau pagubele cauzate de lucrările de explorare se compensează de către titularul de licenţă de exploatare  sau de concesiune.

Rapoarte
În situaţia în care o licenţă de explorare expiră fără acordarea dreptului de concesiune pentru exploatarea respectivei suprafeţe, deţinătorul licenţei – în cazul în care explorarea a fost făcută cu profesionalism – are datoria ca, în termen de cel mult o lună, să realizeze un raport de explorare. Raportul trebuie să cuprindă numele celui care a condus activitatea de explorare, scopurile explorării, suprafaţa explorată şi rezultatele acestei activităţi. 

Exploatare
Suprafaţa

Exploatarea/extracţia se face în baza unei concesiuni de exploatare (bearbetningskoncession).

O concesiune este validă pentru o suprafaţă determinată pe baza suprafeţei unui depozit, a scopului concesiunii precum şi altor circumstanţe. În ceea ce priveşte suprafaţa de teren necesară pentru deschiderea unei mine, de suprafaţă sau de adâncime, aceasta trebuie să fie special destinată acestui scop, printr-o procedură specială (markanvisning). Acordarea licenţei este, potrivit prevederilor Legii minelor, un proces administrativ în cadrul căruia Inspectoratul pentru mine este organismul guvernamental care poate atribui aceste licenţe. Pentru acordarea acesteia este necesară parcurgerea unei proceduri specifice (aplicaţie). Dacă licenţa pentru un teren anume este solicitată de mai mult decât o parte, primul aplicant are prioritate, conform principiului primul venit, primul-servit.
Aplicaţiile pot fi făcute, în teorie, pentru orice  teren, indiferent de tipul de proprietate, cu excepţia parcurilor naţionale; pentru alte arii protejate de către prevederile din Codul Mediului, există o serie de restricţii legale. In practică, nicio prespecţiune sau operaţiune mineră nu poate fi efecutată in absenţa unei licenţe. Aceasta conferă dreptul individual de exploatare a unei arii geografice strict definite, este valabil pentru o perioadă de trei ani, cu posibilitatea de reînnoire.  
Licenţa de exploatare conferă deţinătorului acesteia prioritate în faţa altor concesionari, cu respctarea unor cerinţe de bază stabilite în Legea minelor, cât şi în legislaţia referitoare la mediu. Pentru a putea începe exploatarea, deţinătorul unei licenţe trebuie să prezinte proprietarului terenului vizat un plan de operaţiuni. Concesiunea pentru exploatare permite concesionarului să extragă şi să aibă în proprietate resursele minerale de pe respectivul teren pe o perioadă de 25 de ani. O altă cerinţă este crearea unui depozit financiar valabil. 
 În situaţia în care proprietarul terenului şi compania minieră nu au încheiat un acord, inspectorul minier este cel care decide baza pe care pot începe operaţiunile miniere. Pentru ca un proiect minier să fie aprobat, este necesară obţinerea unei licenţe pentru activităţi ce pot afecta mediul, aşa cum sunt definite în Codul mediului. Prevederile Legii minelor şi Codului mediului se aplică concomitent. 

Prevederi

O concesiune poate fi acordată dacă:

- depozitul de minerale descoperit poate fi exploatat din punct de vedere economic (poate conduce al exploatare economică);

- localizarea şi natura depozitului sunt potrivite cererii de concesionare;
- în cazul petrolului şi gazului, aplicantul să fie considerat potrivit exploatării acestui tip de depozit.
Timp

O concesiune pentru exploatare este valabilă pentru o perioadă de 25 de ani, cu excepţia cazului în care aplicantul solicită o perioadă mai scurtă de timp. Perioada poate fi prelungită cu 10 ani, dacă se poate dovedi progresul făcut la expirarea perioadei legal valabile de timp. O perioadă de timp mai scurtă se  decide doar la cererea concesionarului.

Desemnarea terenului

Procedura legală pentru desemnarea suprafeţei de teren suspusă concesionării este demarată la cererea şi pe cheltuiala concesionarului
.  Aceasta determină suprafaţa de teren pe care se va desfăşura acţiunea de exlorare a concesionarului. 
Obţinerea licenţei de mediu
 Obţinerea unei licenţe de mediu pentru deschiderea unei mine este guvernată de aceleaşi reguli ca şi în cazul oricărei afaceri cu impact asupra mediului. Detaliile (nivelul zgomotului, depozitarea deşeurilor, îndiguiri, nivelul poluării apelor) sunt decise pe parcursul procesului de emitere a licenţei de către instanţele de mediu, supervizate de către consiliile locale şi de către organismele municipale de mediu şi sănătate.
Primul pas pentru obţinerea unei licenţe este  consultarea, între compania ce urmează să se angajeze în activităţi cu impact asupra mediului şi părţile afectate în ceea ce priveşte mediul. Se pregăteşte o evaluarea a impactului respectivei activităţi asupra mediului, realizată în aşa fel încât organismele administrative implicate să poată decide acordarea sau respingerea licenţei. Procesul complet pentru obţinerea licenţei de mediu durează între trei şi cinci ani, funcţie de amploarea operaţiunii. 
 

Taxe – concesiunea pentru exploatare

O aplicaţie pentru concesiune ajunge la 80.000 coroane sudeze pentru fiecare suprafaţă supusă aplicaţiei.  
Concesionarul trebuie să plătească anual o taxă pentru resurse minerale către proprietarul terenului concesionat şi către stat. Taxa este de 2/1000 din valoarea medie a resurselor mineral concesionate, din care un procent de 1,5/1000 este plătit proprietarului terenului şi un procent de 0,5/1000 este plătit statului pentru a fi utilizat pentru cercetare şi dezvoltare în domeniul dezvoltării durabile a resurselor minerale. Valoarea taxei este stabilită după luarea în considerare a valorii minei, a cantităţii de minerale şi preţului mediu al mineralelor pe durata unui an sau funcţie de un indice echivalent
. 

